Anders Kronborg (S), 2025-05-09:
Tak for ordet, formand.
Udlændinge, som har gjort deres pligt og arbejdet flittigt for at leve op til betingelserne, skal kunne blive danske statsborgere.
I dag behandler vi lovforslag L 217, der handler om at give en række personer, der er nævnt på lovforslaget, dansk indfødsret, altså så de får det danske rødbedefarvede pas.
Det danske statsborgerskab indeholder en række rettigheder.
Man kan f.eks. stille op til folketingsvalget, og man kan stemme til folketingsvalget, men det indeholder også nogle forpligtelser at være en del af vores fællesskab, af vores familie her i Danmark.
Nye danske statsborgere har en særlig forpligtelse over for alle i vores fællesskab, for i vores fællesskab opfatter vi os som danskere, vi opfører os som danskere, og vi sætter Dannebrog over andre flag.
Det er også derfor, det hvert år er glædeligt at komme til statsborgerskabsdagen, hvor vi synger nogle af de danske sange.
De nye statsborgere har Dannebrog i hånden, og man kan virkelig mærke glæden over at træde ind i det danske fællesskab.
Foruden at have levet op til de høje krav, vi stiller, er det selvfølgelig også vigtigt, at man kan være selvforsørgende, at man kan bidrage på arbejdsmarkedet, at man kan tale det danske sprog, og at man kan bestå indfødsretsprøven, hvor vi jo testet, om man f.eks. kender brudstykker af vores dejlige danske historie.
Det er helt afgørende, at nye medborgere opfører sig i tråd med det at være dansk.
Desværre, må jeg også sige, har der gennem tiden været alt for mange personer, der har fået statsborgerskab alt for let, og som der også er eksempler på ikke bidrager særlig konstruktivt til det danske samfund, som ikke er en del af vores fællesskab, som ikke bidrager på arbejdsmarkedet, og som ikke lever op til det, der er i overensstemmelse med at være dansk.
Derfor mener vi i Socialdemokratiet, at det er helt nødvendigt, at vi fastholder de høje krav til personer, der har slået sig ned i Danmark, også efter de har fået statsborgerskab.
I dag er der 1.086 borgere på det her lovforslag, som alle sammen har gjort sig umage med at blive danske statsborgere.
Med bipersoner er jeg blevet oplyst at det er 1.586 borgere, som vi behandler i dag.
Det er et væsentlig mindre antal, end når vi kigger tilbage i historien.
Der er naturligvis også rigtig mange, der søger om dansk statsborgerskab, for Danmark er et attraktivt land.
Det danske pas er et attraktivt pas, når man kigger ud og sammenligner med andre lande.
Derfor er jeg selvfølgelig også tilfreds med, at dem, der ikke lever op til betingelserne for at blive danske statsborgere, er vi også klar til at sige pænt nej tak til.
Mange af os, der er ordførere i dag, sidder selv i Folketingets Indfødsretsudvalg, og dér gives der jo heller ikke ved dørene, så man må sige at der skal være gode begrundelser, hvis vi skal ind at dispensere fra de her regler.
Det er der nogle gange, og derfor er der også nogle på det her lovforslag, som ikke hundrede procent lever op til betingelserne, men som vi f.eks. haft en samtale med.
Det kan også være, at nogle har et handicap, som gør, at vi har dispenseret, og det kan jo også være, at vi har dispenseret fra beskæftigelseskravet, hvis vi virkelig kan se, at vi har med unge mennesker at gøre, der har været aktive i foreningslivet, der har været aktive i forbindelse med deres uddannelse, og som virkelig bidrager til det danske samfund.
Socialdemokratiet støtter lovforslaget, og vi glæder os til udvalgsbehandlingen.